સન ૨૦૧૩ના જાન્યુઆરીમાં કમલા હાસનની ફિલ્મ ‘વિશ્ર્વરૂપમ્’ તામિલનાડુમાં પ્રદર્શિત થવાની હતી. આ ફિલ્મમાં મુસ્લિમોની લાગણી દુભાવે તેવી કેટલીક બાબતો છે તેવી ગંધ આવતાં તામિલનાડુના મુસ્લિમો ઉશ્કેરાયા. આ ફિલ્મ હજરત મહંમદ પયગંબરના જન્મ દિને એટલે કે ઇદે મિલાદના દિવસે રજૂ થઈ. મુસ્લિમોના મતે ફિલ્મનાં કેટલાંક દૃશ્યો તેમની ધાર્મિક લાગણી દુભાવે તેવાં હતાં. વળી ફિલ્મનાં ખલનાયકનું નામ મુસ્લિમ હતું. આ ફિલ્મ પ્રદર્શિત થતાંની સાથે મુસ્લિમ કટ્ટરવાદીઓએ તોફાનો શરૂ કર્યા. રામનાથપુરમ્ના બે થિયેટરોમાં પેટ્રોલ બોંબ ઝીંકાયા. કેટલાક થિયેટેરો આ તોફાનીઓએ સળગાવ્યાં. ૨૪ જેટલાં મુસ્લિમ સંગઠનોએ આ ફિલ્મ પર પ્રતિબંધ લગાવવાની માગણી કરી. થિયેટરોમાં ફિલ્મ જોવા માટે આવેલા પ્રેક્ષકોને જબરજસ્તીપૂર્વક બહાર કઢાયા. મારપીટ પણ થઈ જેને પરિણામે તામિલનાડુનાં ૩૧ જિલ્લામાં ૧૪૪મી કલમ લગાડવી પડી. સુશ્રી જયલલિતાએ કમલા હાસનની આ ફિલ્મ પર પ્રતિબંધ મુક્યો.